**Jan Hlaváč** Jan hlavac.ogg kuuntele ääntäminen**(ohje)**(s. 20. syyskuuta 1976 Praha, Tšekkoslovakia) on tšekkiläinen jääkiekkoilija. Hän siirtyi kaudeksi 2012–2013 HC Kladnoon Tšekin Extraliigaan.

Ura
---

### Uran alku Tšekissä

Hlaváč pelasi juniorina kotikaupunkinsa Sparta Prahan joukkueessa. Tšekin Extraligassa hän pelasi ensi kerran kauden 1993–1994 lopulla. New York Islanders varasi lupaavaksi maalintekijäksi arvioidun Hlaváčin seuraan kauden jälkeen vuoden 1995 NHL:n varaustilaisuudessa vuorolla 28. Hlaváč kuitenkin jatkoi uraansa Sparta Prahassa vielä neljä seuraavaa kautta. Kuudella Extraligassa pelatulla kaudella Hlaváč teki 216 ottelussa 74 maalia ja 75 maalisyöttöä.

Islanders myi oikeutensa Hlaváčiin Calgary Flamesille vuonna 1998. Calgary olisi halunnut tehdä sopimuksen Hlaváčin kanssa, mutta hänen kieltäydyttyään Calgary myi hänet ja ensimmäisen ja kolmannen varausvuoronsa suuressa pelaajakaupassa New York Rangersiin kesäkuussa 1999. Kaupassa Calgaryyn siirtyivät Marc Savard ja Rangersin ensimmäinen varausvuoro.

### Siirtyminen Pohjois-Amerikkaan

Kesällä 1999 Hlaváč teki sopimuksen Rangersin kanssa ja siirtyi Pohjois-Amerikkaan. Aluksi hän pelasi Rangersin farmijoukkueessa AHL:n Hartford Wolf Packissä, mutta hänet nostettiin jo kolmen ottelun jälkeen Rangersin NHL-kokoonpanoon. NHL:n tulokaskaudellaan 1999–2000 Hlaváč teki 19 maalia ja 23 syöttöä. Hänen pelinsä alkoi sujua, kun valmentaja Ron Low sijoitti hänet samaan ketjuun kahden muun tšekin kanssa. *The Czech Line* -lempinimen saaneessa ketjussa pelasivat Hlaváčin lisäksi kesken kauden Florida Panthersista hankittu Radek Dvořák ja Petr Nedvěd.

Kaudella 2000–2001 *The Czech Line* jatkoi menestystään, ja se oli Hlaváčin uran paras NHL-kausi. Hän teki 28 maalia ja 36 syöttöä 79 ottelussa. Rangers ei kuitenkaan päässyt pudotuspeleihin, joten seuran general manager Glen Sather halusi tehdä radikaaleja muutoksia. Niinpä Rangers myi Hlaváčin elokuussa 2001 jälleen suuressa pelaajakaupassa Kim Johnssonin, Pavel Brendlin ja kolmannen kierroksen varausvuoron kanssa Philadelphia Flyersiin, josta Rangers sai vaihdossa tähtipelaaja Eric Lindrosin.

Philadelphian kausi 2001–2002 ei alkanut odotusten mukaisesti. Joukkueen fyysinen pelityyli ei sopinut Hlaváčille, ja hän teki 31 ottelussa vain 10 tehopistettä. Tämä riitti Philadelphialle, ja seura myi Hlaváčin Vancouver Canucksiin, josta se sai vaihdossa tappelija Donald Brashearin. Loppukaudesta Hlaváčin otteet paranivat hieman, ja hän teki Vancouverissa 9 maalia ja 12 syöttöä. Joukkue eteni pudotuspeleihin, mutta putosi jo ensimmäisellä kierroksella.

Vancouver ei ollut tyytyväinen Hlaváčin alisuorittamiseen, ja kun kaudesta 2002–2003 oli pelattu vain yhdeksän ottelua, Vancouver myi hänet Harold Drukenin kanssa Carolina Hurricanesiin, josta seura sai vaihdossa Marek Malíkin ja Darren Langdonin. Hlaváč jatkoi edelleen pisteiden valossa vaatimattomia otteitaan ja teki 52 ottelussa 9 maalia ja 15 syöttöä. Carolina ei uusinut kauden jälkeen loppunutta Hlaváčin pelaajasopimusta, ja hänestä tuli rajoittamaton vapaa pelaaja.

Hlaváč palasi Rangersiin, kun seura teki hänen kanssaan yksivuotisen sopimuksen elokuussa 2003. Rangersille povattiin hyvää menestystä kaudelle 2003–2004, sillä joukkueessa oli lukuisia huippupelaajia. Hlaváč pelasi kakkosketjussa Petr Nedvědin ja Aleksei Kovaljovin kanssa. Kausi oli kuitenkin pettymys Rangersin ollessa runkosarjan viidenneksi heikoin joukkue ja seura ei selvinnyt pudotuspeleihin. Hlaváč ei myöskään osoittanut samanlaisia kykyjä kuin aikaisemmilla Rangers-kausillaan; hän pelasi 76 ottelua tehopistein 5 maalia ja 21 maalisyöttöä.

### Paluu Eurooppaan

Hlaváčin sopimus päättyi kesään 2004, jolloin NHL:ssä alkoi työsulku. NHL:n työsulkukaudella 2004–2005 Hlaváč palasi vuoden sopimuksella Sparta Prahaan, jossa hänen tuloksensa jälleen paranivat. Hän pelasi runkosarjassa 48 ottelua ja teki niissä 10 maalia ja 28 syöttöä. Hän oli joukkueensa sisäisen pistepörssin toinen. Pudotuspeleissä hän teki kaksi maalia viidessä ottelussa, kunnes Sparta putosi jatkosta.

Kaudella 2005–2006 Hlaváč pelasi Sveitsin Nationalliga A:n HC Servette Genèvessä. HC Servette ei päässyt pudotuspeleihin, mutta Hlaváč oli joukkueen paras pelaaja 12 maalillaan ja 22 syötöllään.

Hlaváč palasi takaisin Spartaan kaudeksi 2006–2007. Hän voitti tuolloin ensimmäistä kertaa Tšekin mestaruuden. Hlaváč pelasi teki runkosarjassa 20 maalia ja 11 syöttöä ja pudotuspeleissä 8 maalia ja 2 syöttöä.

Hlaváč teki kauden mittaisen paluun NHL:ään kun Tampa Bay Lightning kiinnostui Hlaváčista ja teki hänen kanssaan yksivuotisen sopimuksen kesäkuussa 2008. Hlaváč pelasi kaudella 2007–2008 kakkosketjussa Brad Richardsin ja Michel Oulletin kanssa valtaosan kaudesta, kunnes pelaajasiirtojen rajapäivänä Tampa Bay yllättäen myi hänet Nashville Predatorsiin seitsemännen kierroksen varausvuoroa vastaan. Hlaváč ehti pelata Tampa Bayssa 62 ottelua, joissa hän teki yhdeksän maalia ja 13 syöttöpistettä. Nashvillessä hän teki kolme maalia ja kymmenen syöttöä 18 ottelussa.

Kaudeksi 2008–2009 Hlaváč siirtyi pelaamaan Ruotsin Elitserieniin, Linköpings HC:hen, jossa hän oli joukkueen tärkein maalintekijä 25 maalilla. Kaudella 2009–2010 Hlaváč voitti 30 maalilla Linköpingissä Elitserienin maalikuninkuuden, Håkan Loob Trophyn. Kauden aikana hän oli myös lainassa Tšekin HC Bílí Tygři Liberecissä. Kaudella 2010–2011 Hlaváč oli hetken lainassa Sparta Prahassa, mutta pelasi suurimman osan kaudesta Linköpingissä, jossa teki 16 maalia ja 21 syöttöä 43 ottelussa. Hlaváč aloitti myös kauden 2011–2012 lainassa Tšekin liigassa, tällä kertaa joukkueena oli HC Kladno. Loppukauden hän edusti Linköpingiä. Kauden jälkeen hän jätti joukkueen ja teki sopimuksen HC Kladnon kanssa.

### Maajoukkueura

Hlaváč on edustanut Tšekin jääkiekkomaajoukkuetta useasti: Nuorten EM-kisoissa 1994, Nuorten MM-kisoissa 1995 ja 1996, MM-kisoissa 1999, 2003, 2004, 2005 ja 2006. Niissä MM-kilpailuissa, joissa Hlaváč on ollut mukana, Tšekki on voittanut kahdesti kultaa ja kerran hopeaa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1993–94 | Sparta Praha | ČEL | 9 | 1 | 1 | 2 | 0 | – | – | – | – | – |
| 1994–95 | Sparta Praha | ČEL | 43 | 7 | 8 | 15 | 18 | – | – | – | – | – | JMM | 7 | 2 | 3 | 5 | 4 |
| 1995–96 | Sparta Praha | ČEL | 34 | 8 | 5 | 13 | 12 | 12 | 1 | 2 | 3 | 10 | JMM | 6 | 0 | 0 | 0 | 2 |
| 1996–97 | Sparta Praha | ČEL | 38 | 8 | 13 | 21 | 24 | 10 | 5 | 2 | 7 | 2 |
| 1997–98 | Sparta Praha | ČEL | 48 | 17 | 30 | 47 | 40 | 5 | 1 | 0 | 1 | 2 | MM | 8 | 1 | 3 | 4 | 2 |
| 1998–99 | Sparta Praha | ČEL | 49 | 33 | 20 | 53 | 52 | 6 | 1 | 3 | 4 | 0 | MM | 12 | 5 | 5 | 10 | 4 |
| 1999–00 | Hartford Wolf PackNew York Rangers | AHLNHL | 367 | 119 | 023 | 142 | 016 | –– | –– | –– | –– | –– |
| 2000–01 | New York Rangers | NHL | 79 | 28 | 36 | 64 | 20 | – | – | – | – | – |
| 2001–02 | Philadelphia FlyersVancouver Canucks | NHL | 3146 | 79 | 312 | 1021 | 810 | –5 | –0 | –1 | –1 | –0 |
| 2002–03 | Vancouver CanucksCarolina Hurricanes | NHL | 952 | 19 | 115 | 224 | 622 | –– | –– | –– | –– | –– | MM | 9 | 4 | 2 | 6 | 2 |
| 2003–04 | New York Rangers | NHL | 72 | 5 | 21 | 26 | 16 | – | – | – | – | – | MM | 7 | 1 | 3 | 4 | 6 |
| 2004–05 | Sparta Praha | ČEL | 48 | 10 | 18 | 28 | 34 | 5 | 2 | 0 | 2 | 6 | MM | 6 | 1 | 2 | 3 | 0 |
| 2005–06 | HC Servette Genève | NLA | 42 | 12 | 22 | 34 | 28 | – | – | – | – | – | MM | 9 | 2 | 1 | 3 | 4 |
| 2006–07 | Sparta Praha | ČEL | 41 | 20 | 11 | 31 | 85 | 16 | 8 | 2 | 10 | 16 |
| 2007–08 | Tampa Bay Lightning | NHL | 62 | 9 | 13 | 22 | 32 | – | – | – | – |  |
|  | Nashville Predators | NHL | 18 | 3 | 10 | 13 | 8 | 6 | 0 | 2 | 2 | 2 |
| 2008–09 | Linköpings HC | SEL | 54 | 25 | 23 | 48 | 28 | 5 | 3 | 1 | 4 | 0 |
| 2009–10 | Linköpings HC | SEL | 38 | 30 | 21 | 51 | 24 | 12 | 6 | 6 | 12 | 6 |
|  | HC Bílí Tygři Liberec | ČEL | 19 | 8 | 9 | 17 | 12 | – | – | – | – | – |
| 2010–11 | Linköpings HC | SEL | 43 | 16 | 21 | 37 | 28 | 7 | 3 | 0 | 3 | 2 |
|  | Sparta Praha | ČEL | 9 | 0 | 3 | 3 | 2 | – | – | – | – | – |
| 2010–11 | HC Kladno | ČEL | 11 | 4 | 2 | 6 | 8 | – | – | – | – | – |
|  | Linköpings HC | SEL | 37 | 10 | 13 | 23 | 20 | – | – | – | – | – |
| NHL yhteensä | 436 | 90 | 134 | 224 | 138 | 11 | 0 | 3 | 3 | 2 |
| Extraliga yhteensä | 349 | 116 | 130 | 246 | 275 | 54 | 18 | 9 | 27 | 26 |
| Elitserien yhteensä | 172 | 81 | 78 | 159 | 90 | 24 | 12 | 7 | 19 | 10 |

Lähteet
-------

* Jan Hlaváč The Internet Hockey Databasessa (englanniksi)
* Jan Hlaváč Legends of Hockey -sivustolla (englanniksi)

### Viitteet

1. 1 2 3 4 5  Jan Hlavac – Legends of Hockey
2. ↑  NHL – Uutiset: Lindros-kauppa varmistunut, Eric siirtyy Rangersiin  20.8.2001. Jatkoaika.com. Viitattu 4.3.2008.
3. ↑  NHL – Uutiset: Canucks ja Flyers kaupoilla  18.12.2001. Jatkoaika.com. Viitattu 4.3.2008.
4. 1 2 3 4 5  HockeyDB
5. ↑  Standings for the Vancouver Canucks of the NHL (englanniksi)
6. ↑  NHL – Uutiset: Marraskuu toi mukanaan pelaajasiirtoja NHL:ssä  1.11.2002. Jatkoaika.com. Viitattu 4.3.2008.
7. 1 2  Jan Hlavac TSN.  Arkistoitu 5.7.2011. Viitattu 1.6.2011. (englanniksi)
8. ↑  Kimmo Mäkeläinen: Kolumnit – NHL: Rangers pitkästä aikaa pudotuspeleihin?  6.10.2003. Jatkoaika.com. Viitattu 4.3.2008.
9. ↑  2003–2004 Standings NHL.com (englanniksi)
10. ↑  2004–05 Sparta Praha HockeyDB (englanniksi)
11. ↑  2005–06 Geneve Servette HockeyDB (englanniksi)
12. ↑  Brief club history HC Sparta Praha. Viitattu 1.6.2011. (englanniksi)(tšekiksi)
13. ↑  NHL – Uutiset: NHL:ssä tapahtuu: Fernandez siirtyi Bostoniin, Tkachukille ja Koivulle jatkosopimukset  24.6.2007. Jatkoaika.com. Viitattu 4.3.2008.
14. ↑  NHL – Uutiset: Hossa suurkaupassa Pittsburghiin, Phoenix ja Rangers kaupoilla  27.2.2008. Jatkoaika.com. Viitattu 4.3.2008.
15. ↑  2008–09 Linkoping HC HockeyDB (englanniksi)
16. ↑  2009–10 SEL League Leaders HockeyDB (englanniksi)
17. ↑  Jan Hlavac Eliteprospects. Viitattu 1.6.2011. (englanniksi)
18. ↑  Ericsson, Martin: Jan Hlavac lämnar Linköping  31.7.2012. Stockholm:  Webbsporten.  Arkistoitu 25.8.2012. Viitattu 5.8.2012. (englanniksi)
19. ↑  Jan Hlavac eurohockey.net. Viitattu 1.6.2011. (englanniksi)